Գործարք կատարելիս միջնորդ բանկը գործակալի ֆունկցիա է կատարում, և 1 մլն ու 9 մլն 980 հազար եվրոյի փոխանցման դեպքում, եթե անճշտություն լիներ, միջնորդ բանկից կարելի էր հարցում անել: Հարցում արվել է: Սակայն, Արա Կիրակոսյանի խոսքով, որևէ գործարք չի կատարվել այն ժամանակ, երբ պատասխան չեն ունեցել: Գործարք կատարվել է այն ժամանակ, երբ ստացվել են համապատասխան փաստաթղթերն ուղարկողից: Դրանք հենց DHL ծառայության միջոցով ստացված փաստաթղթերն են, որոնք և Արա Կիրակոսյանը հիմք է ընդունել և միջոցները փոխանցելու ցուցում տվել: Հիշեցնենք՝ այդ փաստաթղթերը նախաքննական մարմնի կողմից արված փորձաքննություններով կեղծ են ճանաչվել: Իսկ այդ փաստաթղթերը հիմք են ընդունվել, քանզի ուղարկող «Միր բիզնես բանկ»-ն այլևս թղթակցային հարաբերություններ չուներ «Սբերբանկ»-ի հետ՝ պատժամիջոցների ցուցակում հայտնվելու պատճառով: Միջնորդ բանկի հետ կապն ընդհատված է եղել հուլիսի վերջից, և հիմք են ընդունվել DHL-ով ստացված փաստաթղթերը: